

# **VALGA VALLAVALITSUS**

## VALGA VALLA MILJÖÖVÄÄRTUSLIKE ALADE MÄÄRATLEMINE NING ALADE VÄÄRTUSTAMISEKS KAITSE- JA KASUTUSTINGIMUSTE VÄLJATÖÖTAMINE

## **LÄHTEÜLESANNE**

Valga Vallavalitsus

Ehitus- ja planeerimisteenistus

Valgas 2019

# Üldinfo

* 1. Valga Vallavolikogu 28.09.2018. a otsusega nr 74 algatati Valga valla üldplaneeringu koostamine.
  2. Planeerimisseaduse § 75 lõike 1 järgi tuleb üldplaneeringuga lahendada muu hulgas järgmised ülesanded:
     + Asustuse arengut suunavate tingimuste täpsustamine;
     + Väärtuslike maastike ja maastike üksikelementide määramine ning nende kaitse- ja kasutustingimuste seadmine;
     + Miljööväärtuslike alade ja väärtuslike üksikobjektide määramine ning nende kaitse- ja kasutustingimuste seadmine;
     + Kohaliku tähtsusega kultuuripärandi säilimise meetmete, sh selle üldiste kasutustingimuste määramine;
     + Planeeringuala üldiste kasutu- ja ehitustingimuste, sh projekteerimistingimuste andmise aluseks olevate tingimuste, maakasutuse juhtotstarbe, maksimaalse ehitusmahu, hoonestuse kõrguspiirangu ja haljastusnõuete määramine.
  3. Valga vallas on ligikaudu 725 km2 maapiirkonda (kokku Valga valla pindala 750 km2), mis on asustatud taluelamutega, kuid ka ühiskondlike ehitistega (koolid, vallamajad, seltsi- ja rahvamajad, kõrtsid, poed jms) ning tööstushoonetega (veskid, meierid, töökojad jms).
  4. Tuginedes Statistikaameti rahva ja eluruumide loenduse (2011. a) andmetele on Vagla vallas ca 900 üksikelamut, mis paiknevad väljaspool linnasid ja alevikke ning on ehitatud enne 1945. a. Neid hooneid võib pidada traditsioonilisteks taluelamuteks. Traditsioonilise taluelamu all mõistetakse enne 1945. a ehitatud kompleksi kuuluvate hetkel alaliselt või hooajaliselt elamiseks kasutatavat hoonet. Tüpoloogiliselt võib selleks olla rehielamu, taluhäärber, asunikutalu, asundustalu, metsavahi talu, koosehitis vms. Kohalikel omavalitsustel puudub teave oma valla territooriumile jäävast traditsioonilistest taluelamutest ja nende väärtustest ning olukorrast.
  5. RMK poolt on kaardistatud pärandkultuuri objektid. Eesti Looduse Infosüsteemis (EELIS) andmetel on Valga vallas märkimist leidnud üle 400 punktobjekti ja kümmekond pind- ja joonobjekti. Andmed vajavad inventeerimist (säilinud või hävinenud) ja läbi töötamist ning hinnangute andmist nende väärtusele kohaliku kultuuripärandi kandjana.
  6. Valga maakonnaplaneeringuga 2030+[[1]](#footnote-1) on määratud väärtuslikud maastikud ja määratud nendele aladele tingimused ning soovitused väärtuste säilitamiseks ja suurendamiseks. Määratud tingimused ja soovitused on üldised kehtides kõigile aladele ühesisuliselt. Üldplaneeringuga tuleb alade piire täpsustada ning täpsustada ka kaitse- ja kasutustingimusi, eeskätt lähtudes ala või üksikobjekti väärtusest ja olukorrast.
  7. Valga maakonnaplaneeringu 2030+ väärtuslike maastike määramise aluseks on võetud Valga maakonna teemaplaneering „Asustust ja maakasutust suunavad keskkonnatingimused“[[2]](#footnote-2). Teemaplaneeringus on toodud väärtuslike maastike kirjeldus (nendest Valga valla territooriumil asub 2 ala riikliku tähtsusega, 8 ala maakondliku tähtsusega). Kohaliku tähtsusega maastikele (8 ala) on määratud üksnes alad, kuid ala kirjeldus, väärtused, kasutustingimused ja soovitused on määratlemata (ei ole avalikult kättesaadavad). Üldplaneeringuga tuleb kaitse- ja kasutustingimusi täpsustada, eeskätt lähtudes ala või üksikobjekti väärtusest ja olukorrast.
  8. Valga valla koostatavas üldplaneeringus lähtutakse eeldusest, et enamiku potentsiaalsest miljööväärtuslikust hoonestusalast võib leida väärtuslike maastikena piiritletud aladelt, kus väärtuse suurem rõhk on asetatud kultuurilis-ajaloolisele väärtusele.
  9. Valga vallas kehtivates üldplaneeringutes on määratud ja täpsustaud maakonna teemaplaneeringu väärtuslike maastike piire (üldjuhul on alad kopeeritud maakonnaplaneeringust ümber üldplaneeringusse). Lisaks on juurde määratud miljööväärtuslikke alasid. Mõningatel juhtudel on väärtuslikud maastikud võrdsustatud miljööväärtuslike aladega. Üldplaneeringutega ei ole täpsustatud objektide kaitse- ja kasutustingimusi. Erineva lähenemisega on kirjeldatud objektide väärtusi. Valdavalt puuduvad alade määramise põhjendused ja kirjeldused ning süstemaatiline lähenemine. Maakonna teemaplaneeringus määratud objektide tekstiline kirjeldus (sh kaitse- ja kasutustingimused) on üle võetud ilma täpsustusi tegemata.
  10. Valga valla rahvastik on kahanemas ja vananemas. Sellise trendi jätkudes on ohus ka väärtuslik hoonestus ja seni märkimist leidnud miljööväärtuslikud alad (maakonnaplaneeringus väärtuslikud maastikud). Selle üheks tagajärjeks võib olla väärtuslike hoonete ning alade mahajäetus ja lagnemine. Muutuv maakasutus (põllumajanduslike eesmärkide muutumine, suurem metsastumine) suleb vaateid ja muudab asustus- ja maatikumustreid. Väärtuslike alade väärtuse säilitamise eesmärgil on oluline välja selgitada hetke olukord ja võimalused väärtuse säilitamiseks ja selle tõstmiseks läbi kohaliku omavalitsuse üldplaneeringu.

# Terminoloogia

* 1. Lähteülesannet koostades on lähtutud järgmistest mõistetest:
     + Väärtuslik maastik – maakonna teemaplaneeringuga määratud ala, millele on omistatud ümbritsevast suurem kultuurilis-ajalooline, esteetiline, looduslik, identiteedi- või puhkeväärtus.
     + Kultuurilis-ajaloolise väärtusega maastik – asustus- ja maakasutusstruktuur, mis kujunes välja 1920-30-ndatel aastatel ning mis säilis kuni 1960-ndate aastate maaparanduskampaaniani ja mille väärtus on traditsioonilise ilmega küla- või mõisamaastik, traditsioonilise ilmega kirikukülad ja väikeasulad, „ajaloo kontsentraat“, ajaloosündmuste, muistendite või kultuurilooga seonduvad paigad.
     + Kultuurmaastik – põllumajanduslik maa, asustus ja teedevõrk koos sealsisalduvate looduslikku päritolu elementidega.
     + Loodusmaastik – inimtegevusest vähe mõjutatud maastik, mis esineb suuremate massiividena.
     + Miljööväärtuslik ala – hoonestatud ala, maapiirkonnas hõredamalt hoonestatud ala, kus väärtustatakse ajaloolist hoonestust, ruumilist tervikut ja seda moodustavaid üksikelemente (hooned, hoonestusstruktuur ja planeering, haljastus, taristu). Ala kuvandit mõjutavad elanikud, omanikud, lõhnad, helid, emotsioonid jms.
     + Maapiirkonna ehituspärand – väljaspool linnalisi asulaid jäävad ehitised, siia alla liigitatakse taluarhitektuur, kogukondlikud hooned, tööstusrajatised ja tehno- ning transpordirajatised.
  2. Uuringu käigus antakse kõigile kasutatavatele mõistetele definitsioon, mis aitab uuringu sisu üheselt mõista.

Tellija võib uuringu käigus täpsustada või ümber defineerida pakkuja asjatundlike ettepanekutele ja märkustele tuginedes toodud mõisted.

# Uuringu eesmärk ja sisu

* 1. Uuringu eesmärgiks on inventeerida varasemate uuringute, inventariseerimiste ja planeeringutega väärtustatud ehitus- ja kultuuripärand, mis on vajalik Valga valla üldplaneeringu koostamiseks. EELISe pärandkultuuri andmekiht, maakonnaplaneering, kohalike omavalitsuste üldplaneeringud on Tellija kasutuses olevad materjalid. Pakkujal on õigus omaltpoolt juurde lisada lähteandmeid, mis aitavad saavutada töö eesmärki.
  2. Inventeerimine ja analüüs peavad andma ülevaate piirkondade asustuse ja maakasutuse kujunemisest ja arengust. Selgitades nii välja tüüpilised asustusmustrid ja ehitustavad kui ka erandlikud mustrid või ainulaadsed hoonestusalad. Tähelepanu pööratakse ka väärtuslikele üksikobjektidele, teede võrgule ja vaadetele. Töö tulemusi arvestades kantakse kohalike omavalitsuste üldplaneeringutesse maapiirkondade miljööväärtuslikud alad või väärtuslikud üksikobjektid ning kehtestatakse nende kaitse- ja kasutustingimused.
  3. Uuringu käigus tuleb täpsustada planeeringutes kehtestatud alade piire või teha ettepanekuid alade väljajätmiseks (ettepanek maakonna planeeringu muutmiseks), kui ala või objekti märkimisväärne väärtus puudub või on hävinenud lõplikult.
  4. Teha ettepanekuid inventeerimise käigus avastatud väärtuslike alade või üksikobjektide üldplaneeringusse kandmiseks, kui need on jäänud siiani märkamata, kuid omavad olulist kultuurilis-ajaloolist väärtust.
  5. Töötada välja alade või üksikobjektide kaitse- ja kasutustingimused, mis tagaks objektide väärtuse püsimise või edasikandmise. Kaitse- ja kasutustingimused peavad kaitsma olemasolevat väärtuslikku hoonestust, ruumilist tervikut ja seda moodustavaid üksikelemente (nt hooned, hoonestusstruktuur, planeering, haljastus, taristu). Oluline on välja tuua igale alale või üksikobjektile iseloomulikud omadused, et tagada laiapõhjaline mõistmine ja piirkondade eripärast arusaamine. Vältida tuleb kõikide alade ja objektide üldistamisi maakondliku või kohaliku tasandini.
  6. Tuua välja uute talukohtade rajamise võimalused või välistused, et jätkata väljakujunenud asustusmustrite arengut. Põhjendatud juhtudel koostada ruumimudel või tingimused/kriteeriumid ruumimudeli koostamiseks.
  7. Töötada välja uute hoonete püstitamiseks ehitustingimused (ehitusloakohustusliku), mis on vajalikud projekteerimistingimuste andmiseks detailplaneeringu koostamise kohustuse puudumisel (planeerimisseaduse § 75 lõige 1 punkt 18 ja ehitusseadustiku § 26 lõige 4).
  8. Töötada välja meetmed ebaõnnestunud uusehituse või juurdeehituse kohandamiseks.
  9. Punktides 3.1. kuni 3.7. toodud eesmärgid on olulised ehituspärandi väärtustamiseks ja väärtuste edasikandmiseks maakondliku ja kohaliku tähtsusega miljööväärtuslikel aladel. Meetmeid kasutatakse üldplaneeringus kaitse-, kasutus- ja ehitustingimuste määramiseks. Uuringust saadav teave ja analüüsid peavad tõstma elanikkonna, kohaliku omavalitsuse ja objekti omaniku teadmisi selle väärtusest ja väärtuse edasi kandmisest ning võimaldama maapiirkondade arhitektuuri arengut pragmaatikast lähtuvat teed pidi. Põhjendamatute kitsenduste asemel peavad alused andma asjakohast väärtuste- ja ehitusalast nõu. Samuti on uuringu eesmärgiks läbi ehituspärandi väärtustamise tõsta elukeskkonna väärtust ja elanikkonna teadlikust. Saadud teadmised on vajalikud asustuse arengu teadlikuks suunamiseks. Piirkondades, kus rahvastik on kahanev ja hoonestust jääb üle, on elukeskkonna väärtustamine asustuse arengu suunamisel üheks võtmekohaks.
  10. Selgitada välja miljööväärtuslike alade elanike või kinnisasjade omanike meelsus ja väärtushinnangud seni märkimist leidnud alade ja objektide kohta. Kui teadlikud ollakse miljööväärtusliku ala olemasolust ja kuidas suhtutakse ala väärtustamise meetmetesse (kaitse- ja kasutustingimused, kui ka ehitustingimused).
  11. Miljööväärtuslikele aladele jäävatele muinsuskaitselistele objektidele või muinsuskaitsealadele ei määrata täiendavaid kaitse- ja kasutustingimusi. Eesmärk ei ole riiklikult kaitse alla võetud objektide topelt väärtustamine ja kaitsmine. Oluline on tuua välja muinsuskaitse objekti või ala ümbritseva miljööväärtusliku ala suhestumine ja vajalike väärtuste säilitamiseks kaitse- ja kasutustingimuste välja toomine.
  12. Uuring peab andma vastused järgmistele küsimustele:
      + Milliseid meetmeid kasutades on võimalik kohalikul omavalitsusel soodustada ja toetada kultuurilis-ajalooliste väärtuste püsimist ja edasikandmist?
      + Kuidas ja millisel määral on kogukond valmis toetama miljööväärtuslike alade ja selle osade hoidmist aktiivses kasutuses?
      + Milline on valimisse võetud kultuurilis-ajaloolise väärtusega hoonestuse ehitustehniline seisukord, kultuuriväärtus ja regionaalarenguline potentsiaal?

Tellija võib uuringu eesmärki ja sisu täpsustada pakkuja asjatundlike ettepanekutele ja märkustele tuginedes.


# Uuringu metoodika

* 1. Uuring on läbiviidud arvestades järgnevaga:
     + Valimis olevate alade ja objektide inventeerimine ja uurimisnimekirja koostamine,
     + Andmete kogumine,
     + Inventeerimine (fotografeerimine, asustuse/hoonete/maastiku kirjeldamine ja hindamine),
     + Kohalike elanike kaasamine (intervjueerimine, küsitlemine, teavitamine),
     + Andmete süstematiseerimine ja analüüs( kirjeldamine, hindamine, põhjendamine),
     + Miljööväärtuslike alade ja üksikobjektide lõplik valik ning kaardistamine (kaardikihtide koostamine),
     + Objektidele väärtusklasside omistamine,
     + Kaitse- ja kasutustingimuste määratlemine, uushoonestuse rajamiseks ehitustingimuste määramine,
     + Avalikustamine,
     + Töö parandamine/täiendamine ja töö lõpetamine.
  2. Uuringuks vajalikud küsimustikud või ankeedid koostab Pakkuja.
  3. Pakkuja viib läbi tööks vajalikud intervjuud. Intervjuude maht peab olema propotsioonis töö eesmärgiga ja peab andma sisulist teavet järelduste tegemiseks.
  4. Tellija on valmis uuringu läbiviimise hõlbustamiseks looma interaktiivseid küsitluskeskkondi või kaardirakendusi ning jagama selle kohast infot elanikele.

Tellija võib uuringu metoodikat täpsustada Pakkuja asjatundlike ettepanekutele ja märkustele tuginedes.

# Uuringu valim

* 1. Uuringu valimisse võetakse Valga maakonnaplaneeringuga 2030+ kehtestatud väärtuslike maastike alad ja Valga valla kehtivate üldplaneeringute väärtuslike maastike alad ja miljööväärtuslikud alad ja üksikobjektid (skeem 1 ja lisa 1).
  2. EELISe andmekihis Valga vallas asuvad pärandkultuuri objektid (skeem 1).



Skeem 1 Valga valla väärtuslikud maastikud (allikas Valga maakonnaplaneering 2030+, EELISe infosüsteem, aluskaart Maa-amet 2019).

Tellija võib uuringu valimit täpsustada Pakkuja asjatundlike ettepanekutele ja märkustele tuginedes.

# Uuringu ajakava

* 1. Uuringu vormistamise lõpptähtaeg on 6 kuud peale lepingu sõlmimist.

# Uuringu seiramine, töökoosolekud ja esitlused

* 1. Uuringu läbiviimiseks luuakse Valga Vallavalitsuse esindajatest ja Pakkuja esindajatest komisjon.
  2. Komisjon kinnitab uuringumetoodika ja läbiviimise ajakava, koostatud ankeedid ja küsimustikud.
  3. Komisjon kinnitab uurimisülesannete täitmise tulemuste vastavuse uuringu eesmärgipüstitusele ning annab vajadusel täiendavaid juhiseid ja selgitusi.
  4. Pakkuja peab töö teostamise perioodil arvestama vähemalt järgnevate koosolekute ja esitluste vajadusega:
     + Avakoosolek hiljemalt 10 tööpäeva jooksul peale lepingu sõlmimist. Avakoosolekul tutvustab Pakkuja oma meeskonda ja Tellija omapoolset meeskonda. Tellija selgita uuringu koostamise vajadust, eesmärki ja ootusi uuringule. Pakkuja tutvustab uuringu läbiviimise metoodikat.
     + Vahekoosolek, kus Pakkuja tutvustab valimi koostamise põhimõtteid ja esmase inventeerimise tulemusi. Kooskõlastatakse valim uuringu läbiviimiseks.
     + Vahekoosolek, kus Pakkuja tutvustab esialgseid objektide kaitse- ja kasutustingimusi, ehitustingimusi ja põhjendab nende sisu. Annab ülevaate elanike kaasamisest ja nende meelsusest ja hoiakutest.
     + Uuringu lõpliku vormistamise eelne koosolek, kus Pakkuja tutvustab uuringut ning Telliaja teeb omapoolsed märkused ja ettepanekud ning otsustatakse aruande heakskiitmine.
     + Uuringut tutvustatakse kohaliku omavalitsuse poolt organiseeritud avalikul arutelul Valgas.
  5. Koosolekuteks ja esitlusteks vajalikud materjalid valmistab ette Pakkuja ning esitab need Tellijale tutvumiseks vähemalt 5 tööpäeva enne töökoosolekut või esitluse päeva.

# Uuringu vormistamine

* 1. Töö vormistatakse tekstilises ja jooniselises vormis, mis täiendavad üksteist.
  2. Pakkuja peab esitama töö eesti keeles, korrektselt vormistatult ja keeleliselt toimetatult.
  3. Uuringu lõpparuanne sisaldab vähemalt järgmist:
     + Valimi lõpliku nimekirja koos ruumikujuga ja koostamise selgitust,
     + Objektide kirjeldust, väärtuste esiletoomist, kasutus- ja kaitsetingimusi, ehitustingimusi
     + Objekte illustreerivaid skeeme, fotosid, asjakohasel juhul küla- või maastikumustri kirjeldamiseks ruumimudelit.
  4. Lisaks uuringu aruandele vormistatakse uuringu lühikokkuvõte (2-3 lk),
  5. Uuring antakse Tellijale üle 1 eksemplar paberkandjal köidetult ja digitaalselt.
  6. Digitaalselt esitatud uuring peab olema vormistatud järgnevalt:
     + Tekstiline osa ja andmebaasid peavad olema vormistatud masinloetaval kujul (vabavaraline tarkvara või Word, Excel programmis avatavana),
     + Joonised on soovitav esitada ArcGis programmi geoandmebaasi või kaardikihtidena või mõnes muus levinud gis- või cad-tarkvara formaadis,
     + Illustreerivad fotod on süstematiseeritud ja esitatud digitaalselt,
     + Kogu töö komplekteeritakse üheks pdf-failiks.

# Täiendavad nõudmised

* 1. Pakkuja peab uuringu tegevuste läbiviimiseks moodustama uuringu meeskonna.
  2. Uuringu meeskonnas peab olema vähemalt üks kutseline arhitekt, kutseline maastikuarhitekt või arhitektuuriajaloolane.
  3. Uuringu meeskonna juht vastutab kogu uuringu tegevuste tulemusliku, tähtaegse ning nõuetele vastavuse eest. Sealhulgas juhib ja koordineerib uuringu meeskonna tööd, on kontaktisik Tellijale lepingu täitmise aja jooksul.
  4. Uuringu tulemused kuuluvad Tellijale.

# Kasutatud materjalid

Lähteülesandes toodud mõistete defineerimiseks, uuringu eesmärgi ja metoodika sõnastamiseks on kasutatud järgmiseid metoodikaid, juhendeid, artikleid, uuringuid jms:

* Hellström, K. Hiiuma väärtuslik maastik, <http://kingpool.hak.edu.ee/materjalid/hiiu_maastikud/index.html> (24.05.2019),
* Hellström, K., Kais, M. Miljööväärtused maapiirkonnas. Maapiirkonna miljööväärtuslike alade käsitlemise juhendPõlvamaa näitel, <https://maakonnaplaneering.ee/documents/2845826/18717812/1_Miljoovaartused_maapiirkonnas_25032011.pdf/b9182447-6441-4142-bfb5-06f14fd4ff15> (24.05.2019),
* Kask, R. Taluarhitektuuri väärtused ja miljööväärtuslike alade planeerimispraktika Eesti maapiirkondades, <https://evm.ee/uploads/files/EVM%20toimetised/Toimetised4/EVM_toim-4.pdf> (24.05.2019),
* Parts, P-K. Väärtuste määratlemine maastikul, <https://www.google.com/url?sa=t&rct=j&q=&esrc=s&source=web&cd=2&ved=2ahUKEwj3r5CV27PiAhWow4sKHa-PB7wQFjABegQIAhAC&url=https%3A%2F%2Fwww.digar.ee%2Farhiiv%2Fet%2Fdownload%2F161897&usg=AOvVaw1Sl0yTCVRv39fCLlZ1E6et> (24.05.2019),
* Sepp, K. Väärtuslike maastike määramine Eestis, senised kogemused, <http://213.184.38.90/pkt/files/f17/V22rtuslikeMaastikeM22rtalemineEestis02.09.09Sepp.pdf> (24.05.2019).

Lisa 1

# Miljööväärtuslikud alad Valga valla üldplaneeringutes

Käesolevas lisas on tehtud väljavõte Valga valla kehtivate üldplaneeringute miljööväärtuslike alade teemast. Valga linna üldplaneering on jäetud loetelust välja, kuna lähteülesanne keskendub maalise piirkonna miljööväärtuslike alade uurimisele. Tekstis ja tabelis toodud mõisted ja sõnastus pärineb üldplaneeringutest.

### Tõlliste valla üldplaneering

Miljööväärtuslikeks aladeks on väärtuslikud maastikud ja miljööväärtuslikud hoonestusalad. Miljööväärtuslikel aladel taotletakse väärtuslike maastike, ajaloolise miljöö ning ehitiste säilimist, uurimist, taastamist ja eksponeerimist.

Tabel 1. **Miljööväärtuslikud alad ja miljööväärtuslikud üksikobjektid**

|  |  |  |
| --- | --- | --- |
| **Miljööväärtuslikud maastikud** | | |
| Korva luht | Maakondliku tähtsusega | Kasutustingimused ja soovitused on täpsustamata üle võetud maakonna teemaplaneeringust. |
| Korijärve-Valtina piirkond | Maakondliku tähtsusega |
| Iigaste ja Vilaski küla | Kohaliku tähtsusega. Säilinud kenad maastiku vaated ja taluaegne asustusstruktuur. | Kasutustingimused ja soovitused: oluline on hoida kasutuses põllu ja rohumaad. Kultuuripärandi hoidmine traditsioonilise asustus- maakasutusmustri näol aitaks tugevdada kohalikku identiteeditunnet ning edendada turismi maapiirkondades. |
| Paju lahinguväli | Määratud üldplaneeringuga | Kasutustingimusi ja soovitusi ei ole määratud |
| Tsirguliina veetorn |
| Laatre aleviku munakivitee |
| Laatre mõisakompleks |
| Sooru küla mõisakompleksis olev ajalooline hoonestusala |

Välja on toodud uusehitiste püstitamise tingimused miljööväärtuslikele aladele. Soovitused maastikuhoolduskavade koostamiseks.

### Õru valla üldplaneering

Miljööväärtusega aladeks on väärtuslikud maastikud ja miljööväärtuslikud hoonestusalad. Miljööväärtusega aladel taotletakse väärtuslike maastike, ajaloolise miljöö ning ehitise säilimist, uurimis, taastamist ja eksponeerimist.

Tabel 2. **Miljööväärtuslikud alad ja miljööväärtuslikud üksikobjektid**

|  |  |  |
| --- | --- | --- |
| **Miljööväärtusega alad** | | |
| Priipalu ja Õlatu külad koos lähiümbrusega | Maakonna teemaplaneeringust ja piirid on täpsustatud üldplaneeringuga | Kasutus- ja kaitsetingimusi ei ole täpsustatud |
| Monopoli mägi Kivikülas ja Õruste külas | Määratud üldplaneeringuga | Edasises kasutamises tuleks tagada avatud loodusvaate säilimine |
| Killinge mägi Killinge külas |
| Jaanimägi Uniküla külas |
| Uniküla park | Määratud üldplaneeringuga | Tähelepanu tuleb pöörata sellele, et säiliks alade ajalooliste ehitiste omapära ning miljööline terviklikkus, nende looduslike motiivide ja vormide väljakujunenud suhe. Vältida tuleb kõiki omaduselt või väljanägemiselt piirkonnale võõraid elemente. Ettepanek Priipalu kiriku kaitse alla võtmiseks. |
| Priipalu kirik |
| Lota mõisa peahoone ja seda ümbritsev ala |

Esmajärjekorras on soovitavalt kasutusele võtta vanad talukohad. On antud tingimused uute hoonete ehitamiseks.

### Karula valla üldplaneering

Üldplaneeringus on eraldi peatükk väärtuslike maastike ja miljööväärtuslike alade kohta. Väärtuslikud maastikud on üle võetud maakonna teemaplaneeringust. Miljööväärtuslikeks aladeks on määratud ajaloolisi ehitisi ümbritsevad alad.

Tabel 3. **Väärtuslikud maastikud**

|  |  |  |
| --- | --- | --- |
| **Väärtuslikud maastikud** | | |
| Karula rahvuspark | Riikliku tähtsusega | Toodud on välja väärtuste loetelu ja soovitused maakasutuse ja hoolduse kohta |
| Valtina-Lusti ümbrus | Maakondliku tähtsusega |
| Karula-Pikkjärve ümbrus |
| Kaagjärve küla mõisaid ümbritsev ala | Kohaliku tähtsusega |

Tabel 4. **Miljööväärtuslikud alad**

|  |  |  |
| --- | --- | --- |
| **Miljööväärtuslikud alad** | | |
| Raavitsa vesiveski | Märatud üldplaneeringuga ajaloolisi ehitisi ümbritsev ala | Kaitse- ja kasutustingimuste määramisel on piirdutud järgnevaga:   * Hoida ära ajalooliste hoonete lagunemine ning parkide hävinemine * Hoida oras hooneid ümbritsev territoorium |
| Rautina kultuurimaja |
| Rautina ait |
| Kaagjärve kitsarööpalise raudtee raudteejaama hoone |
| Kaagjärve mõisad: Alamõisa, Mäemõisa ja seda ümbritsev park |
| Vissi Apostlik-Õigeusu kirik, Vissi kihelkonnakooli hoone, kalmistu ja Vissi kiriku ridaküla |
| Karula paisjärve ümbruse vanad hooned |
| Karula mõisakompleks Karula külas |
| Lüllemäe kirikuvaremed, uus kirik ja pastoraadihoone, Lüllemäe küla vana hoonestu |
| Rebasemõisa ajaloolised hooned Rebasemõisas |
| Kivi rehielamu |
| Niklusemägi | Üldplaneeringuga määratud miljööväärtuslikuks alaks |
| Karula Musumägi |
| Pikkjärve ümbrus |
| Jaan Lattiku sünnikoht koos tammepuisteega |

Teemaplaneeringus määratud alade piire on täpsustatud üldplaneeringuga.

### Taheva valla üldplaneering

Üldplaneeringus on eraldi peatükk väärtuslike maastike ja miljööväärtuslike alade kohta. Väärtuslikud maastikud on üle võetud maakonna teemaplaneeringust. Miljööväärtuslikeks aladeks on määratud ajaloolisi ehitisi ümbritsevad alad.

Tabel 5. **Väärtuslikud maastikud**

|  |  |  |
| --- | --- | --- |
| **Väärtuslikud maastikud** | | |
| Koiva ja Mustjõe ümbrus ja Koiva puisniit | Riikliku tähtsusega | Toodud on välja väärtuste loetelu ja soovitused maakasutuse ja hoolduse kohta |
| Aheru järve ümbrus | Maakondliku tähtsusega |
| Koikküla ümbrus | Planeeringuga ei määrata Koikküla ümbrust väärtuslikuks maastikuks. Kohaliku väärtusega ala määratakse miljööväärtuslikusk alaks. | Tingimused määratud miljööväärtuslike alade teema all |
| Ringiste ümbrus | Arvata maakondlikust teemaplaneeringust väärtuslike maastike hulgast välja. | Teemaplaneeringus Nigle ja Ruusamäe järve vahelina ala nime all |

Tabel 6. **Miljööväärtuslikud alad**

|  |  |  |
| --- | --- | --- |
| **Miljööväärtuslikud alad** | | |
| Lepa kitsarööpalise raudtee jaamahoone | Märatud üldplaneeringuga ajaloolisi ehitisi ümbritsev ala | Kaitse- ja kasutustingimusi ei ole määratud Üksnes Kalliküla ristipuude ümbritseva metsa majandamist on piiratud. |
| Pügeri vana koolimaja hoone |
| Pügeri kitsarööpalise raudtee jaamahoone |
| Hargla koolima hoone |
| Taheva vana aidahoone Valga-Võru maantee ääres |
| Laanemetsa pargi ümber olev vana hoonestus |
| Laanemetsa Apostlik-õigeusu kirik ja endine koolimaja hoone |
| Sillaotsa tālu endine magasiait (Dixlandi vana hoone) |
| Hargla surnuaia kabel |
| Taheva Vallavalitsuse hoone Laanemetsa külas |
| Hargla luteri kirik, kiriku ümbruse vanad hooned |
| Saqru-Hargla ristimets Kallikülas | Üldplaneeringuga määratud miljööväärtuslikuks alaks |
| Valgemägi Hargla külas |
| Essemägi Hargla külas |
| Kalgiahju mägi Laanemesa külas |

Teemaplaneeringus määratud alade piire on täpsustatud üldplaneeringuga.

1. Valga maavanema 15.12.2017. a korraldusega nr 1-1/17-417 kehtestatud Valga maakonnaplaneering 2030+ <https://maakonnaplaneering.ee/valga-maakonnaplaneering-2030-1> [↑](#footnote-ref-1)
2. Teemaplaneering (2002) „Asustust ja maakasutust suunavad keskkonnatingimused“ <https://maakonnaplaneering.ee/valga-maakonnaplaneering-2030-1> [↑](#footnote-ref-2)